**noaptea dintre amintiri**

*Nuta Craciun*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

mama a luat cu ea toate poveștile

ce limpede și simplă era lumea

Dumnezeu era tăcere și pioșenie

punea distanță între lucruri

ultimii șapte ani din alfabetul durerii

i-am trăit meditând la culoarea duminicilor

poate undeva în lume cineva mă visa

dar corpul meu gânditor era mereu

cu o clipă în urma mea

atins de o ciudată melancolie

obosit de prea multă realitate

pielea mea îndrăgostită a împlinit ani și riduri

tăcerea era singura legătură cu lumea

o legătură de sânge

de viață și de moarte

timpul nu împrumută cărți el le scrie

înainte de a veni întunericul

și de a le băga pe toate în sacul lui